b"\n_START_ARTICLE_\nStar Trek: Genera\xc8\x9bia urm\xc4\x83toare\n_START_SECTION_\n\xc3\x8en Rom\xc3\xa2nia\n_START_PARAGRAPH_\nTeleviziunea rom\xc3\xa2n\xc4\x83 a difuzat \xc3\xaencep\xc3\xa2nd cu toamna anului 1993 \xc3\xaen cadrul emisiunii \xc8\x98tiin\xc8\x9b\xc4\x83 \xc8\x99i imagina\xc8\x9bie toate episoadele acestei serii.\n_START_SECTION_\nSinopsis\n_START_PARAGRAPH_\nSerialul urm\xc4\x83re\xc8\x99te aventurile \xc3\xaen spa\xc8\x9biu ale unui echipaj aflat la bordul navei stelare USS Enterprise (NCC-1701-D), a cincea nav\xc4\x83 a Federa\xc8\x9biei care poart\xc4\x83 acest nume \xc8\x99i num\xc4\x83r de \xc3\xaenregistrare. Ac\xc8\x9biunea are loc la aproximativ 80 de ani dup\xc4\x83 misiunea final\xc4\x83 a navei Enterprise originale, sub comanda c\xc4\x83pitanului James T. Kirk. Federa\xc8\x9bia a suferit schimb\xc4\x83ri interne majore \xc3\xaen ce prive\xc8\x99te dezideratul s\xc4\x83u de a explora \xc8\x99i a c\xc4\x83uta noi forme de via\xc8\x9b\xc4\x83, ad\xc4\x83ug\xc3\xa2nd noi grade de complexitate \xc8\x99i controvers\xc4\x83 metodelor sale, mai ales din punctul de vedere al Primei Directive. Imperiul Klingonian \xc8\x99i Federa\xc8\x9bia Unit\xc4\x83 a Planetelor au pus cap\xc4\x83t ostilit\xc4\x83\xc8\x9bilor \xc8\x99i au devenit alia\xc8\x9bi galactici, \xc3\xaen timp ce inamici mult mai sini\xc8\x99tri, precum romulanii sau rasa Borg, cap\xc4\x83t\xc4\x83 un rol mai \xc3\xaensemnat._NEWLINE_Nava Enterprise se afl\xc4\x83 sub comanda c\xc4\x83pitanului Jean-Luc Picard, iar ofi\xc8\x9berii principali sunt: secundul, comandor William Riker, androidul locotenent comandor Data, \xc8\x99eful securit\xc4\x83\xc8\x9bii, locotenent Tasha Yar, consilierul Deanna Troi, ofi\xc8\x9berul tactic klingonian, locotenent Worf, doctorul Beverly Crusher \xc8\x99i ofi\xc8\x9berul navigator, locotenent Geordi La Forge. Moartea lt. Yar \xc3\xaen primul sezon al serialului rezult\xc4\x83 \xc3\xaentr-o restructurare a personalului. Astfel, Worf devine \xc8\x99eful securit\xc4\x83\xc8\x9bii, iar Geordi La Forge este promovat \xc3\xaen func\xc8\x9bia de inginer \xc8\x99ef la \xc3\xaenceputul sezonului 2._NEWLINE_Serialul a debutat cu acuzarea echipajului navei Enterprise-D de c\xc4\x83tre o fiin\xc8\x9b\xc4\x83 atotputernic\xc4\x83 dar mali\xc8\x9bioas\xc4\x83, numit\xc4\x83 Q. Q amenin\xc8\x9b\xc4\x83 s\xc4\x83 distrug\xc4\x83 umanitatea pentru c\xc4\x83 aceasta este o ras\xc4\x83 de s\xc4\x83lbateci, for\xc8\x9b\xc3\xa2nd echipajul s\xc4\x83 dezlege misterul evenimentelor de pe sta\xc8\x9bia Farpoint, pentru a dovedi c\xc4\x83 oamenii merit\xc4\x83 s\xc4\x83 fie cru\xc8\x9ba\xc8\x9bi. Dup\xc4\x83 ce reu\xc8\x99esc s\xc4\x83 rezolve misterul \xc8\x99i s\xc4\x83 evite dezastrul, membrii echipajului pornesc oficial \xc3\xaen misiunea lor de a explora noi \xc8\x99i stranii lumi._NEWLINE_Episoadele ulterioare trateaz\xc4\x83 contactul cu noi forme de via\xc8\x9b\xc4\x83, rela\xc8\x9biile sociologice \xc8\x99i politice cu civiliza\xc8\x9bii extraterestre, dar \xc8\x99i explorarea condi\xc8\x9biei umane. Mai multe specii noi sunt introduse ca antagoni\xc8\x99ti recuren\xc8\x9bi, ca ferengi, cardassienii \xc8\x99i borgii. Pe parcusul multiplelor aventuri, Picard \xc8\x99i echipajul s\xc4\x83u sunt nevoi\xc8\x9bi s\xc4\x83 fac\xc4\x83 alegeri dificile \xc8\x99i s\xc4\x83 fac\xc4\x83 fa\xc8\x9b\xc4\x83 consecin\xc8\x9belor acestor alegeri._NEWLINE_Serialul s-a \xc3\xaencheiat \xc3\xaen al \xc8\x99aptelea sezon, cu episodul \xc3\xaen dou\xc4\x83 p\xc4\x83r\xc8\x9bi \xe2\x80\x9eAll Good Things...\xe2\x80\x9d, care prezint\xc4\x83 o intrig\xc4\x83 concentric\xc4\x83, aduc\xc3\xa2nd evenimentele serialului \xc3\xaenapoi la confruntarea original\xc4\x83 cu Q. O anomalie interstelar\xc4\x83 care pune \xc3\xaen pericol via\xc8\x9ba \xc3\xaen univers \xc3\xael determin\xc4\x83 pe c\xc4\x83pitanul Picard s\xc4\x83 c\xc4\x83l\xc4\x83toreasc\xc4\x83 \xc3\xaen timp pentru a salva situa\xc8\x9bia. Picard reu\xc8\x99e\xc8\x99te s\xc4\x83-i demonstreze lui Q c\xc4\x83 oamenii sunt \xc3\xaen stare s\xc4\x83 g\xc3\xa2ndeasc\xc4\x83 \xc3\xaen afara limitelor percep\xc8\x9biei \xc8\x99i pot emite teorii asupra unor noi posibilit\xc4\x83\xc8\x9bi, fiind acela\xc8\x99i timp capabili s\xc4\x83 se sacrifice pentru binele general. Finalul serialului \xc3\xaei prezint\xc4\x83 pe membrii echipajului de pe Enterprise ca alc\xc4\x83tuind o familie. Genera\xc8\x9bia urm\xc4\x83toare a deschis drumul pentru patru filme consecutive ce au continuat tema \xc8\x99i misiunea serialului.\n_START_SECTION_\nProduc\xc8\x9bia\n_START_PARAGRAPH_\nP\xc3\xa2n\xc4\x83 \xc3\xaen 1986, la 20 de ani dup\xc4\x83 debut, Star Trek devenise \xe2\x80\x9eperla coroanei\xe2\x80\x9d pentru Paramount Pictures, un \xe2\x80\x9ebun nepre\xc8\x9buit\xe2\x80\x9d al c\xc4\x83rui longevitate i-a uimit pe directorii studiourilor. \xc8\x98aptesprezece ani dup\xc4\x83 anulare, serialul era cel mai popular program de televiziune sindicalizat, iar filmele Star Trek se bucurau de succes. Preten\xc8\x9biile lui William Shatner \xc8\x99i ale lui Leonard Nimoy la salarii astronomice pentru filmul Star Trek IV: C\xc4\x83l\xc4\x83toria acas\xc4\x83 (1986) i-a determinat pe produc\xc4\x83tori s\xc4\x83 se g\xc3\xa2ndeasc\xc4\x83 la un nou serial. Directorii Paramount se temeau c\xc4\x83 o nou\xc4\x83 serie ar fi diminuat interesul pentru filmele de lung metraj, dar au decis c\xc4\x83 un serial cu actori necunoscu\xc8\x9bi ar fi fost mai profitabil dec\xc3\xa2t s\xc4\x83 pl\xc4\x83teasc\xc4\x83 milioane de dolari actorilor consacra\xc8\x9bi. Roddenberry a refuzat ini\xc8\x9bial s\xc4\x83 se implice, dar s-a al\xc4\x83turat echipei de creatori dup\xc4\x83 ce primele idei ale acestora i s-au p\xc4\x83rut nesatisf\xc4\x83c\xc4\x83toare. Anun\xc8\x9bul pentru Star Trek: Genera\xc8\x9bia urm\xc4\x83toare a fost f\xc4\x83cut pe 10 octombrie 1986, iar distribu\xc8\x9bia a fost anun\xc8\x9bat\xc4\x83 \xc3\xaen mai 1987._NEWLINE_Directorul Paramount Rick Berman a primit sarcina de a se ocupa de serial la cererea lui Roddenberry._NEWLINE_Roddenberry a angajat o serie de veterani ai Star Trek, printre care Bob Justman, D. C. Fontana, Eddie Milkis \xc8\x99i David Gerrold. Printre primele propuneri s-a num\xc4\x83rat ideea ca unii dintre actorii seriei originale s\xc4\x83 apar\xc4\x83 ca \xe2\x80\x9edemnitari seniori\xe2\x80\x9d, iar Roddenberry specula pe la sf\xc3\xa2r\xc8\x99itul lui octombrie 1986 c\xc4\x83 ac\xc8\x9biunea noului serial nu avea s\xc4\x83 se petreac\xc4\x83 pe o nav\xc4\x83 spa\xc8\x9bial\xc4\x83, deoarece oamenii ar fi g\xc4\x83sit deja un alt mod de a c\xc4\x83l\xc4\x83tori. O idee ce a \xc8\x99i fost folosit\xc4\x83 era accea c\xc4\x83 disputele interpersonale la locul de munc\xc4\x83 nu vor mai fi existat \xc3\xaen viitor; astfel, noul serial nu a avut coresponden\xc8\x9b\xc4\x83 pentru ciond\xc4\x83nelile frecvente dintre Kirk, Spock \xc8\x99i Leonard McCoy. Dup\xc4\x83 spusele actorului Patrick Stewart, Berman a fost mai receptiv dec\xc3\xa2t Roddenberry la a aborda \xc8\x99i teme politice.Genera\xc8\x9bia urm\xc4\x83toare a fost filmat pe pelicul\xc4\x83 de 35mm, iar bugetul fiec\xc4\x83rui episod a fost de 1,3 milioane de dolari, unul dintre cele mai generoase printre programele de televiziune cu episoade de o or\xc4\x83.\n_START_SECTION_\nSezonul 1\n_START_PARAGRAPH_\nDe\xc8\x99i echipa de crea\xc8\x9bie a serialului s-a bucurat de libertatea creativ\xc4\x83 asigurat\xc4\x83 de lipsa interven\xc8\x9biilor din partea companiei de produc\xc8\x9bie, primul sezon a fost marcat de alternarea mai multor scenari\xc8\x99ti, dup\xc4\x83 ce Gerrold, Fontana \xc8\x99i al\xc8\x9bii au avut dispute cu Roddenberry. Roddenberry aproape c\xc4\x83 a rescris primele 15 episoade, din dorin\xc8\x9ba \xe2\x80\x9edogmatic\xc4\x83\xe2\x80\x9d de a prezenta interac\xc8\x9biunile umane \xe2\x80\x9ef\xc4\x83r\xc4\x83 a pune accent pe motiva\xc8\x9bii primare ca l\xc4\x83comia, poftele carnale \xc8\x99i dorin\xc8\x9ba de putere\xe2\x80\x9d. Pentru scenari\xc8\x99ti, \xc3\xaendrumarul serialului s-a dovedit a fi destul de restrictiv. Acesta preciza, de exemplu, c\xc4\x83 \xe2\x80\x9epersonajele principale \xc3\xaemp\xc4\x83rt\xc4\x83\xc8\x99esc sentimentul c\xc4\x83 sunt fra\xc8\x9bi \xc8\x99i surori. La fel ca \xc3\xaen serialul original Star Trek, dorim s\xc4\x83 insufl\xc4\x83m tespectatorilor aceea\xc8\x99i afec\xc8\x9biune pentru eroii no\xc8\x99tri.\xe2\x80\x9d_NEWLINE_Mark Bourne, de la revista The DVD Journal, a descris primul sezon astfel: \xe2\x80\x9eUn episod tipic se baza pe un fir narativ triplu, alegorii st\xc3\xa2ngace, dialoguri rigide \xc8\x99i bombastice, ori caracteriz\xc4\x83ri prea lungi pentru a p\xc4\x83rea relaxate \xc8\x99i naturale.\xe2\x80\x9d Alte aspecte criticate au fost efectele speciale proaste \xc8\x99i faptul c\xc4\x83 situa\xc8\x9biile dramatice erau de multe ori rezolvate prin mecanismul de tip deus ex machina \xc3\xaen care Wesley Crusher salva nava. Totu\xc8\x99i, veleit\xc4\x83\xc8\x9bile actorice\xc8\x99ti ale lui Patrick Stewart au atras laude, iar criticii au admis c\xc4\x83 personajele aveau un mai mare poten\xc8\x9bial de dezvoltare dec\xc3\xa2t cele din seria original\xc4\x83. Nici actorii, nici produc\xc4\x83torii nu erau siguri c\xc4\x83 fanii \xc3\xaenr\xc4\x83i\xc8\x9bi ai serialului original aveau s\xc4\x83 accepte noul serial, dar un critic spunea \xc3\xaen octombrie 1987 c\xc4\x83 Genera\xc8\x9bia urm\xc4\x83toare, nu filmele sau seria original\xc4\x83, \xe2\x80\x9eera acum adev\xc4\x83ratul Star Trek\xe2\x80\x9d._NEWLINE_De\xc8\x99i majoritatea episoadelor au fost de sine st\xc4\x83t\xc4\x83toare, primul sezon a introdus multe dintre elementele importante ale serialului. Inamicul recurent Q a ap\xc4\x83rut \xc3\xaen episodul pilot, specia extraterestr\xc4\x83 ferengi a fost v\xc4\x83zut\xc4\x83 pentru prima dat\xc4\x83 \xc3\xaen episodul \xe2\x80\x9eThe Last Outpost\xe2\x80\x9d, au fost explorate capacit\xc4\x83\xc8\x9bile holopun\xc8\x9bii, iar povestea de dragoste dintre William Riker \xc8\x99i Deanna Troi a fost \xc8\x99i ea prezentat\xc4\x83. \xe2\x80\x9eThe Naked Now\xe2\x80\x9d, unul dintre pu\xc8\x9binele episoade care au abordat fascina\xc8\x9bia lui Roddenberry (a\xc8\x99a cum se poate deduce din \xc3\xaendrumarul serialului) pentru sexualitatea \xc3\xaen viitor, a devenit unul dintre preferatele actorilor._NEWLINE_Episoadele din ultima parte a sezonului 1 au creat premisele pentru fire narative mai lungi. Episodul \xe2\x80\x9eDatalore\xe2\x80\x9d l-a introdus pe Lore, maleficul frate geam\xc4\x83n al lui Data, care a ap\xc4\x83rut de mai multe ori \xc3\xaen episoade ulterioare. Episodul \xe2\x80\x9eComing of Age\xe2\x80\x9d a abordat tema eforturilor lui Wesley Crusher de a intra la Academia Flotei Stelare, f\xc4\x83c\xc3\xa2nd \xc3\xaen acela\xc8\x99i timp trimiteri la amenin\xc8\x9barea cu care s-a confruntat Flota Stelar\xc4\x83 \xc3\xaen \xe2\x80\x9eConspiracy\xe2\x80\x9d. \xe2\x80\x9eHeart of Glory\xe2\x80\x9d a explorat personajul Worf, cultura sa klingonian\xc4\x83, \xc8\x99i armisti\xc8\x9biul incomod dintre Federa\xc8\x9bie \xc8\x99i Imperiul Klingonian, trei teme ce aveau s\xc4\x83 joace un rol major \xc3\xaen sezoanele urm\xc4\x83toare. Tasha Yar a p\xc4\x83r\xc4\x83sit serialul \xc3\xaen episodul \xe2\x80\x9eSkin of Evil\xe2\x80\x9d, devenind primul personaj principal din Star Trek care a murit definitiv (de\xc8\x99i a mai ap\xc4\x83rut apoi \xc3\xaen dou\xc4\x83 alte episoade). \xe2\x80\x9eThe Neutral Zone\xe2\x80\x9d a introdus dou\xc4\x83 dintre cele mai importante rase inamice din TNG: romulanii, la prima lor apari\xc8\x9bie dup\xc4\x83 Seria original\xc4\x83, \xc8\x99i, chiar dac\xc4\x83 doar prin sugestie, specia Borg._NEWLINE_Premiera a devenit primul episod al unui serial de televiziune care a fost nominalizat la Premiul Hugo dup\xc4\x83 anul 1972. \xc8\x98ase episoade ale primului sezon au fost nominalizate la Premiul Emmy. \xe2\x80\x9e11001001\xe2\x80\x9d a c\xc3\xa2\xc8\x99tigat premiul pentru \xe2\x80\x9eCel mai bun sunet\xe2\x80\x9d, \xe2\x80\x9eThe Big Goodbye\xe2\x80\x9d pentru \xe2\x80\x9eCele mai bune costume\xe2\x80\x9d, iar \xe2\x80\x9eConspiracy\xe2\x80\x9d a c\xc3\xa2\xc8\x99tigat premiul pentru \xe2\x80\x9eCel mai bun machiaj\xe2\x80\x9d. \xe2\x80\x9eThe Big Goodbye\xe2\x80\x9d este primul program TV sindicalizat \xc8\x99i singurul episod din Star Trek care a c\xc3\xa2\xc8\x99tigat un Premiu Peabody.\n_START_SECTION_\nSezonul 2\n_START_PARAGRAPH_\nSerialul a suferit schimb\xc4\x83ri majore \xc3\xaen timpul celui de-al doilea sezon. Beverly Crusher a fost \xc3\xaenlocuit\xc4\x83 \xc3\xaen postul de ofi\xc8\x9ber medical principal de c\xc4\x83tre Katherine Pulaski, interpretat\xc4\x83 de Diana Muldaur, care mai jucase ca invitat special \xc3\xaen \xe2\x80\x9eReturn to Tomorrow\xe2\x80\x9d \xc8\x99i \xe2\x80\x9eIs There in Truth No Beauty?\xe2\x80\x9d, dou\xc4\x83 episoade din serial original\xc4\x83 Star Trek. Sezonul doi a introdus zona recrea\xc8\x9bional\xc4\x83 a navei, Ten-Forward, \xc8\x99i pe misterioasa barmani\xc8\x9b\xc4\x83 / consilier\xc4\x83, Guinan, interpretat\xc4\x83 de Whoopi Goldberg. Datorit\xc4\x83 grevei Asocia\xc8\x9biei Scriitorilor Americani din 1988, num\xc4\x83rul episoadelor produse a fost redus de la 26 la 22, iar \xc3\xaenceputul sezonului a fost am\xc3\xa2nat. Din cauza greivei, primul episod, \xe2\x80\x9eThe Child\xe2\x80\x9d, s-a bazat pe un scenariu scris ini\xc8\x9bial pentru Star Trek: Phase II, iar cel final, Shades of Gray, a fost un colaj de secven\xc8\x9be din episoadele anterioare._NEWLINE_Cu toate acestea, sezonul doi a fost considerat pe scar\xc4\x83 larg\xc4\x83 a fi semnificativ superior predecesorului s\xc4\x83u. Beneficiind de angajamentul celor de la Paramount pentru o produc\xc8\x9bie pe mai mul\xc8\x9bi ani \xc8\x99i de lipsa amestecului din partea reprezentan\xc8\x9bilor posturilor TV datorit\xc4\x83 sindicaliz\xc4\x83rii, Roddenberry a g\xc4\x83sit scenari\xc8\x99ti care puteau lucra dup\xc4\x83 indica\xc8\x9biile sale \xc8\x99i erau capabili s\xc4\x83 creeze dramatism \xc3\xaen interac\xc8\x9biunile personajelor cu restul universului. Ac\xc8\x9biunea episoadelor a devenit mai sofisticat\xc4\x83 \xc8\x99i a \xc3\xaenceput s\xc4\x83 \xc3\xaempleteasc\xc4\x83 dramaticul cu situa\xc8\x9biile comice. Concentrarea pe dezvoltarea personajelor a atras aprecierea criticilor. Coproduc\xc4\x83torul executiv Maurice Hurley a declarat c\xc4\x83 principalul s\xc4\x83u scop pentru al doilea sezon a fost s\xc4\x83 planifice \xc8\x99i s\xc4\x83 execute arcuri narative \xc8\x99i bazate pe personaje, care s\xc4\x83 se \xc3\xaentind\xc4\x83 pe tot parcursul sezonului . Hurley a scris mult apreciatul episod \xe2\x80\x9eQ Who?\xe2\x80\x9d, care marcheaz\xc4\x83 prima apari\xc8\x9bie pe ecran a celui mai popular personaj negativ al seriei TNG, specia Borg. Sezonul doi s-a concentrat pe dezvoltarea personajului Data, acesta fiind protagonistul a dou\xc4\x83 dintre cele mai bune episoade ale acestui sezon, \xe2\x80\x9eElementary, Dear Data\xe2\x80\x9d \xc8\x99i \xe2\x80\x9eThe Measure of a Man\xe2\x80\x9d. Miles O'Brien a devenit de asemenea un personaj mai frecvent \xc3\xaen al doilea sezon, \xc3\xaen timp ce Geordi La Forge a fost promovat \xc3\xaen func\xc8\x9bia de inginer \xc8\x99ef. Temele klingoniene au continuat s\xc4\x83 fie prezente \xc3\xaen episoade bine apreciate precum \xe2\x80\x9eA Matter of Honor\xe2\x80\x9d \xc8\x99i \xe2\x80\x9eThe Emissary\xe2\x80\x9d, care a introdus-o pe fosta iubit\xc4\x83 a lui Worf, K'Ehleyr. Cinci episoade ale sezonului doi au fost nominalizate la \xc8\x99ase premii Emmy, iar \xe2\x80\x9eQ Who?\xe2\x80\x9d a c\xc3\xa2\xc8\x99tigat pentru \xe2\x80\x9eCel mai bun montaj sonor\xe2\x80\x9d \xc8\x99i \xe2\x80\x9eCel mai bun mixaj sonor \xc3\xaentr-un serial dramatic\xe2\x80\x9d.\n_START_SECTION_\nSezonul 3\n_START_PARAGRAPH_\n\xc3\x8enainte de \xc3\xaenceperea produc\xc8\x9biei celui de-al treilea sezon \xc3\xaen vara anului 1989, au avut loc c\xc3\xa2teva schimb\xc4\x83ri de personal. Scenaristul principal Maurice Hurley a fost concediat, iar Michael Piller i-a luat locul pentru tot restul serialului. Creatorul \xc8\x99i produc\xc4\x83torul executiv Gene Roddenberry s-a implicat din ce \xc3\xaen ce mai pu\xc8\x9bin datorit\xc4\x83 unor probleme de s\xc4\x83n\xc4\x83tate. Roddenberry le-a cedat lui Piller \xc8\x99i Berman func\xc8\x9bia de produc\xc4\x83tor executiv, \xc3\xaen care ace\xc8\x99tia au r\xc4\x83mas pe tot parcursul serialului, Berman fiind responsabil cu produc\xc8\x9bia, iar Piller ocup\xc3\xa2ndu-se de direc\xc8\x9bia creativ\xc4\x83 a serialului \xc8\x99i de departamentul de scenarii._NEWLINE_Doctorul Crusher s-a \xc3\xaentors din func\xc8\x9bia de\xc8\x9binut\xc4\x83 \xc3\xaen afara ecranului la Centrul de Medicin\xc4\x83 al Flotei Stelare pentru a o \xc3\xaenlocui pe dr. Pulaski, care r\xc4\x83m\xc4\x83sese creditat\xc4\x83 ca actor invitat pe tot parcursul sezonului doi._NEWLINE_Ronald D. Moore s-a al\xc4\x83turat echipei de creatori dup\xc4\x83 ce depusese un scenariu speculativ care a stat la baza episodului \xe2\x80\x9eThe Bonding\xe2\x80\x9d. El a devenit specialistul \xc3\xaen materie de klingonieni al serialului, fiind autorul majorit\xc4\x83\xc8\x9bii episoadelor din TNG care s-au concentrat pe Imperiul Klingonian (de\xc8\x99i a scris \xc8\x99i c\xc3\xa2teva scenarii despre romulani, cum ar fi \xe2\x80\x9eThe Defector\xe2\x80\x9d). Scenaristul \xc8\x99i produc\xc4\x83torul Ira Steven Behr a venit \xc8\x99i el \xc3\xaen echipa serialului \xc3\xaen timpul sezonului trei. De\xc8\x99i a lucrat la TNG doar un an, acesta a devenit apoi unul dintre principalii creatori ai serialului Star Trek: Deep Space Nine. _NEWLINE_\xc8\x98ase episoade ale sezonului trei au fost nominalizate la opt premii Emmy. \xe2\x80\x9eYesterday's Enterprise\xe2\x80\x9d a c\xc3\xa2\xc8\x99tigat premiul pentru \xe2\x80\x9eCel mai bun sunet\xe2\x80\x9d, iar \xe2\x80\x9eSins of the Father\xe2\x80\x9d pentru \xe2\x80\x9eCea mai bun\xc4\x83 regie artistic\xc4\x83\xe2\x80\x9d._NEWLINE_Dup\xc4\x83 avertismentul medicilor c\xc4\x83 actorii riscau leziuni osoase permanente, uniformele  extrem de str\xc3\xa2mte din spandex din primele dou\xc4\x83 sezoane au fost \xc3\xaenlocuite cu unele noi din dou\xc4\x83 piese, f\xc4\x83cute din l\xc3\xa2n\xc4\x83._NEWLINE_Ultimul episod al sezonului, mult-apreciatul \xe2\x80\x9eThe Best of Both Worlds\xe2\x80\x9d, a fost primul cliffhanger de final de sezon, o tradi\xc8\x9bie ce a continuat pe tot parcursul serialului.\n_START_SECTION_\nSezonul 4\n_START_PARAGRAPH_\nBrannon Braga \xc8\x99i Jeri Taylor s-a al\xc4\x83turat echipei serialului \xc3\xaen al patrulea sezon. Acesta a marcat momentul \xc3\xaen care num\xc4\x83rul de sezoane al Seriei originale a fost dep\xc4\x83\xc8\x99it prin produc\xc8\x9bia episodului \xe2\x80\x9eThe Best of Both Worlds, Partea II\xe2\x80\x9d. O nou\xc4\x83 specie extraterestr\xc4\x83, cardassienii, \xc8\x99i-a f\xc4\x83cut apari\xc8\x9bia \xc3\xaen episodul \xe2\x80\x9eThe Wounded\xe2\x80\x9d, devenind mai t\xc3\xa2rziu unul dintre personajele principale \xc3\xaen Star Trek: Deep Space Nine. Ultimul episod, \xe2\x80\x9eRedemption\xe2\x80\x9d, a fost cel cu num\xc4\x83rul 100, o ocazie istoric\xc4\x83, s\xc4\x83rb\xc4\x83torit\xc4\x83 pe platoul de filmare de c\xc4\x83tre actori \xc8\x99i echipa de produc\xc8\x9bie (inclusiv creatorul Gene Roddenberry). Imagini de la acest eveniment au f\xc4\x83cut parte dintr-un documentar special de aniversare a 25 de ani de Star Trek, prezentat de William Shatner \xc8\x99i Leonard Nimoy, \xc8\x99i difuzat \xc3\xaen acela\xc8\x99i an. \xc8\x98apte episoade din sezonul patru au fost nominalizate la opt premii Emmy. \xe2\x80\x9eThe Best of Both Worlds, Partea II\xe2\x80\x9d a c\xc3\xa2\xc8\x99tigat premiile pentru \xe2\x80\x9eCel mai bun sunet\xe2\x80\x9d \xc8\x99i \xe2\x80\x9eCel mai bun montaj sonor\xe2\x80\x9d. Personajul Wesley Crusher a p\xc4\x83r\xc4\x83sit serialul \xc3\xaen sezonul 4, pentru a urma cursurile Academiei Flotei Stelare. \xe2\x80\x9eFamily\xe2\x80\x9d a fost primul episod al serialului Star Trek unde puntea navei nu apare deloc, \xc8\x99i singurul episod din TNG \xc3\xaen care lt. comandorul Data este total absent.\n_START_SECTION_\nSezonul 5\n_START_PARAGRAPH_\nEpisodul celui de-al cincilea sezon \xe2\x80\x9eUnification\xe2\x80\x9d a debutat cu un mesaj \xc3\xaen memoria creatorului francizei Star Trek, Gene Roddenberry. De\xc8\x99i \xc3\xaencetase din via\xc8\x9b\xc4\x83 recent, numele lui Roddenberry a continuat s\xc4\x83 apar\xc4\x83 ca produc\xc4\x83tor executiv pe tot parcursul sezonului. \xc8\x98apte episoade din sezonul cinci au fost nominalizate la opt premii Emmy. \xe2\x80\x9eCost of Living\xe2\x80\x9d a c\xc3\xa2\xc8\x99tigat premiile pentru \xe2\x80\x9eCele mai bune costume\xe2\x80\x9d \xc8\x99i \xe2\x80\x9eCel mai bun machiaj\xe2\x80\x9d, iar \xe2\x80\x9eA Matter of Time\xe2\x80\x9d \xc8\x99i \xe2\x80\x9eConundrum\xe2\x80\x9d au c\xc3\xa2\xc8\x99tigat ambele premiul pentru \xe2\x80\x9eCele mai bun efecte vizuale\xe2\x80\x9d. De asemenea, \xe2\x80\x9eThe Inner Light\xe2\x80\x9d a devenit primul episod de televiziune, de la \xe2\x80\x9eThe City on the Edge of Forever\xe2\x80\x9d (Seria original\xc4\x83) \xc3\xaen 1968, care a c\xc3\xa2\xc8\x99tigat un premiu Hugo pentru \xe2\x80\x9eCea mai bun\xc4\x83 prezentare dramatic\xc4\x83\xe2\x80\x9d._NEWLINE_\xc3\x8en sezonul cinci, Picard a primit o jachet\xc4\x83, pe care a purtat-o periodic pe tot parcursul serialului. Sala de observa\xc8\x9bii a fost redecorat\xc4\x83 prin \xc3\xaendep\xc4\x83rtarea modelelor de nave stelare de pe pere\xc8\x9bi \xc8\x99i ad\xc4\x83ugarea de lumini sub ferestre. Personajul secundar, aspirantul Ro Laren, a fost de asemenea introdus \xc3\xaen al cincilea sezon.\n_START_SECTION_\nSezonul 6\n_START_PARAGRAPH_\nAl \xc8\x99aselea sezon a adus o nou\xc4\x83 serie de schimb\xc4\x83ri. Rick Berman \xc8\x99i Michael Piller trebuiau s\xc4\x83-\xc8\x99i \xc3\xaempart\xc4\x83 timpul \xc3\xaentre noul serial Star Trek: Deep Space Nine \xc8\x99i Genera\xc8\x9bia urm\xc4\x83toare. Trei episoade al sezonului \xc8\x99ase au fost nominalizate la premiile Emmy. \xe2\x80\x9eTime's Arrow, Partea II\xe2\x80\x9d a c\xc3\xa2\xc8\x99tigat premiile pentru \xe2\x80\x9eCele mai bune costume \xe2\x80\x9d \xc8\x99i \xe2\x80\x9eCea mai bun\xc4\x83 coafur\xc4\x83\xe2\x80\x9d, iar \xe2\x80\x9eA Fistful of Datas\xe2\x80\x9d a c\xc3\xa2\xc8\x99tigat premiul pentru \xe2\x80\x9eCel mai bun mixaj sonor \xc3\xaentr-o serie dramatic\xc4\x83\xe2\x80\x9d.\n_START_SECTION_\nSezonul 7\n_START_PARAGRAPH_\nCel de-al \xc8\x99aptelea sezon al seriei Genera\xc8\x9bia urm\xc4\x83toare a fost \xc8\x99i ultimul. Penultimul episod, \xe2\x80\x9ePreemptive Strike\xe2\x80\x9d, a marcat deznod\xc4\x83m\xc3\xa2ntul firului epic construit \xc3\xaen jurul personajului Ro Laren, \xc8\x99i a introdus teme ce au continuat \xc3\xaen Star Trek: Deep Space Nine. Ultimul episod al Genera\xc8\x9biei urm\xc4\x83toare, \xe2\x80\x9eAll Good Things...\xe2\x80\x9d, a avut lungimea a dou\xc4\x83 episoade (separat \xc3\xaen dou\xc4\x83 p\xc4\x83r\xc8\x9bi la relu\xc4\x83ri) \xc8\x99i a fost difuzat pe 19 mai 1994. Acesta a reluat evenimentele prezentate \xc3\xaen episodul pilot \xc8\x99i a furnizat serialului un final livresc. Stadionul Rogers din Toronto a g\xc4\x83zduit un eveniment major cu ocazia finalului serialului. Mii de oameni au umplut stadionul pentru a urm\xc4\x83ri ultimul episod pe imensele ecrane ale acestuia. Cinci episoade ale sezonului \xc8\x99apte au fost nominalizate la nou\xc4\x83 premii Emmy, iar serialul \xc3\xaen sine a fost primul serial sindicalizat nominalizat la categoria \xe2\x80\x9eCea mai bun\xc4\x83 serie dramatic\xc4\x83\xe2\x80\x9d. Chiar p\xc3\xa2n\xc4\x83 \xc3\xaen zilele noastre, Genera\xc8\x9bia urm\xc4\x83toare este singurul serial dramatic sindicalizat care a fost nominalizat la aceast\xc4\x83 categorie. \xe2\x80\x9eAll Good Things...\xe2\x80\x9d a c\xc3\xa2\xc8\x99tigat premiul pentru \xe2\x80\x9eCele mai bune efecte vizuale\xe2\x80\x9d, iar \xe2\x80\x9eGenesis\xe2\x80\x9d a c\xc3\xa2\xc8\x99tigat premiul pentru \xe2\x80\x9eCel mai bun mixaj sonor \xc3\xaentr-un serial dramatic\xe2\x80\x9d. \xe2\x80\x9eAll Good Things...\xe2\x80\x9d a c\xc3\xa2\xc8\x99tigat de asemenea cel de-al doilea premiu Hugo al serialului.\n_START_SECTION_\nSf\xc3\xa2r\xc8\x99itul\n_START_PARAGRAPH_\nDe\xc8\x99i actorii din distribu\xc8\x9bie semnaser\xc4\x83 contractul pentru opt sezoane, Paramount a pus cap\xc4\x83t Genera\xc8\x9biei urm\xc4\x83toare dup\xc4\x83 \xc8\x99apte, dezam\xc4\x83gind \xc8\x99i nedumeridu-i pe unii dintre actori, aceasta fiind o decizie neobi\xc8\x99nuit\xc4\x83 pentru un serial de succes. Aceast\xc4\x83 decizie a permis studioului s\xc4\x83 \xc3\xaenceap\xc4\x83 produc\xc8\x9bia filmelor de lung metraj cu aceia\xc8\x99i actori, filme despre care se credea s\xc4\x83 ar fi avut mai pu\xc8\x9bin succes dac\xc4\x83 serialul ar fi continuat. \xc3\x8ens\xc4\x83, adev\xc4\x83ratul motiv a fost acela c\xc4\x83 mai multe sezoane ar fi redus profitabilitatea serialului datorit\xc4\x83 salariilor mai mari ale actorilor \xc8\x99i pre\xc8\x9burilor mai mici pe episod la v\xc3\xa2nzare. Decizia a \xc3\xaencurajat de asemenea telespectatorii s\xc4\x83 urm\xc4\x83reasc\xc4\x83 serialele Star Trek: Deep Space Nine \xc8\x99i Star Trek: Voyager, ambele fiind mult mai pu\xc8\x9bin costisitoare dec\xc3\xa2t Genera\xc8\x9bia urm\xc4\x83toare. Audien\xc8\x9ba mare a serialului a continuat p\xc3\xa2n\xc4\x83 la sf\xc3\xa2r\xc8\x99it; ultimul episod s-a clasat al doilea dintre toate serialele din acea s\xc4\x83pt\xc4\x83m\xc3\xa2n\xc4\x83, \xc3\xaentre alte dou\xc4\x83 programe de mare succes - Home Improvement \xc8\x99i Seinfeld."